**GUVERNUL ROMÂNIEI**

**Ordonanţă de urgenţă**

**privind unele măsuri cu caracter fiscal-bugetar**

Având în vedere că în data de 17.04.2019 a intrat în vigoare Legea nr. 49/2019 privind modificarea și completarea Legii nr. 64/2008, republicată, privind funcționarea în condiții de siguranță a instalațiilor sub presiune, instalațiilor de ridicat și a aparatelor consumatoare de combustibil, prin care la art. I, pct. 4 se reglementează că finanțarea Inspecţiei de Stat pentru Controlul Cazanelor, Recipientelor sub Presiune şi Instalaţiilor de Ridicat (ISCIR) se realizează integral din venituri proprii și la art. II se dispune abrogarea poziţiei nr. 21 din anexa nr. 2 la Legea nr. 329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, publicată în Monitorul Oficial al României, Partea I, nr. 761 din 9 noiembrie 2009, cu modificările şi completările ulterioare,

ținând cont de faptul că pentru punerea în aplicare a prevederilor Legii nr. 49/2019 este necesară adoptarea unor prevederi cu caracter fiscal-bugetar care să prevadă modalitatea de efectuare a modificărilor în execuția bugetară, în vederea asigurării funcționării în condiții de legalitate a ISCIR,

având în vedere că în prezent există un blocaj care conduce la imposibilitatea de a efectua plăți privind cheltuielile de personal (salariile nete, indemnizația de hrană și contribuțiile către bugetul de stat, bugetele asigurărilor sociale și fondurilor sociale) și cheltuielile de funcționare,

în această situație ISCIR se află în imposibilitate de a-și desfășura activitatea de verificare, autorizare, control și supraveghere a pieței prevăzute de Legea nr. 64/2008, republicată, cu modificările și completările ulterioare, fapt care poate conduce la producerea de avarii și accidente cu victime omenești, pagube materiale însemnate, inclusiv afectarea mediului, precum și imposibilitatea cercetării cauzelor care au stat la baza producerii accidentelor la instalațiile/echipamentele cu grad ridicat de risc în utilizare,

în considerarea faptului că aceste elemente vizează interesul general public și constituie situații de urgență și extraordinare a căror reglementare nu poate fi amânată,

în temeiul art. 115 alin. (4) din Constituția României, republicată,

Guvernul României adoptă prezenta ordonanță de urgență

**ARTICOL UNIC**

În termen de 5 zile de la intrarea în vigoare a prezentei ordonanțe de urgență, Ministerul Economiei preia pe bază de protocol de predare-preluare, prevederile bugetare și execuția bugetară pe anul 2019 aferentă activității desfășurată de către Inspecția de Stat pentru Controlul Cazanelor, Recipientelor sub Presiune şi Instalațiilor de Ridicat până la intrarea în vigoare a Legii nr. 49/2019 pentru modificarea și completarea Legii nr. 64/2008 privind funcționarea în condiții de siguranță a instalațiilor sub presiune, instalațiilor de ridicat și a aparatelor consumatoare de combustibil și pentru modificarea altor acte normative.

**PRIM – MINISTRU**

**VASILICA – VIORICA DĂNCILĂ**